重賦畏知寓齋
作者：趙蕃
朝代：宋

paragraphs: 君昔少年日，起家官帝城。
諸公盛稱許，往往動得名。
夷途一步趨，可到公與卿。
永懷松柏堅，高謝桃李榮。
謚齋廼曰漸，毫髮無妄行。
惟時尹夫子，猶躬南山耕。
是公妙言語，一字與不輕。
銘能爲君述，君志益以明。
蹉跎才幾何，白髮殆數莖。
低回尚前銜，牢落方南征。
瀟湘清絕地，屈賈放逐情。
感今重惻古，慨嘆識此生。
究竟漸之義，顧未忘蘗萌。
彼哉少年事，老矣夫何營。
徹之易以寓，俯夢仰輒驚。
何止宦爲客，身悟浮雲更。
南軒子張子，好學如玄成。
奮然吐長句，真覺萬戶輕。
尹張志則異，與君盡同盟。
見君極空洞，不比小器盈。
嗣宗絕臧否，白眼常若瞠。
司馬萬事好，是中差自宏。
看君接物際，二士蓋熟評。
君今家山居，扁榜猶在桁。
傍陳漆園書，立參輿倚衡。
因茲大有得，居窮亦如亨。
嗟我道學晚，頗困塵網攖。
性又多忤物，舉足逢溝阬。
誓將過君齋，指南問初程。
但恐持寸莛，莫致洪鐘鳴。